钦定古今图书集成/历象汇编/乾象典/第002卷 > 明阳玛诺天问略 > 月不正当日下不尽见食图
## 钦定古今图书集成/历象汇编/乾象典/第002卷 > 明阳玛诺天问略 > 月不正当日下不尽见食图

### 月不正当日下不尽见食图说

如右图，丙地面，乙月轮，甲日轮。居丁者正见月于日，故见全食；居戊者斜见月于日，故见半日食；居己者不见月于日，故全不见食。如欲得日食时刻最准，先须得七政经纬度及正斜视法。不然，即交食分数、测验躔度，悉不可算、悉不可定。故吾国历家穷究此理，以为历准，别有备论，今特略言食理也。试观居房内者，房中有烛以照四方。若于东方有揜光者，必坐东者不见其光，而坐南北西方者得光也，各方如是。如灭其光，则居诸方内者，四方见烛无光矣，与食同理也。若月食，则所食全缺分秒，万人万目共作是观，别无同异，与日不同。

问：“日蚀由于月揜其光。凡每朔时，日月同度，又正过其下，宜皆得食。今不尽然，何也？”曰：“日躔惟一黄道，终古无出其外也。月于黄道，有时在南、在北，故月道半出黄道北，半出黄道南，而为南北二交。吾国所谓龙头、龙尾是也。朔时若月在二交之外，或南或北，与日非经纬同度，不能揜日光也。南北为经，东西为纬，凡是朔日，经度必同；如更同纬度，适在二交之上，乃能揜其光而食耳。”